钦定古今图书集成/明伦汇编/官常典/第798卷 > 杨训文
## 钦定古今图书集成/明伦汇编/官常典/第798卷 > 杨训文

按《明外史》本传：“训文，字克明，潼川人，元淮海书院山
长。王师下扬州，以儒生入见，太祖嘉其恂谨，留侍左
右。除起居注。谕曰：‘起居之职，非专事纪录而已，要在
输忠纳诲，致主于无过之地，斯为尽职。生素谨厚，当
始终一致。驰马者遇险，能戒则不坠，肆意于平旷则
颠蹶随之。吾每以此自儆，故以相示’。”迁中书省左司
郎中。帝严毅，省臣自善长以下，非燕见未尝假颜色。
暇则召训文入内庭，论历代兴亡之迹，每至夜分乃
罢。洪武元年，以汉太常掌礼仪祀事，列九卿之首；宋
以禁林之长主判，乃设太常司，命训文为卿。二年以
胡惟庸代之，出知湖州，移汀州。四年召为礼部尚书，
与陶凯同理部事。初定贡举法，帝亲策士于廷，命训
文、协凯提调，举吴伯宗等百二十人，时称“得士。”本年，
改户部尚书。请令内外仓库收支钱谷，内则中书省，
外则行省，编次第为符券，以清破冒干没之弊，著为
令。五年改河南行省参政，卒于官。学行政事，为时所
称。